BJCHI เตรียมควัก90ลบ. ซื้อเครื่องจักรเพิ่มเสริมธุรกิจแกร่ง-ลุ้นประมูลงานหมื่นล้านต้นปี61
BJCHI เตรียมควัก 90 ลบ. ซื้อเครื่องจักรเพิ่มเสริมธุรกิจแกร่ง-ลุ้นประมูลงานหมื่นล้านต้นปี 61
1 ธ.ค. 2560

นางจันทร์จิรา สมัครไทย ผู้ช่วยกรรมการผู้จัดการ บริษัท บีเจซี เฮฟวี่ อินดัสทรี จำกัด (มหาชน) หรือ BJCHI เปิดเผยว่า ปัจจุบันบริษัทมีรายได้รอรับรู้รายได้ (Backlog) ราว 445 ล้านบาท โดยจะทยอยรับรู้ถึงต้นปี 61 ขณะที่บริษัทมีแผนเข้าประมูลโครงการ High Potential Project มูลค่ารวมกว่า 1 หมื่นล้านบาท โดยคาดหวังว่าจะได้งานราว 30-40% ซึ่งจะทราบผลประมูลบางโครงการได้ภายในปลายปีนี้ถึงต้นปีหน้า
“เรามองว่ามีโอกาสสูงที่จะประมูลงานได้ เนื่องจากลูกค้ามีการตอบรับ (feedback) ที่ดี ขณะที่คู่แข่งในปัจจุบันมีเพียง 1-2 รายเท่านั้น” นางจันทร์จิรา กล่าว
สำหรับในปี 61 บริษัท ตั้งงบลงทุนไว้ราว 80-90 ล้านบาท โดยจะใช้ซื้อเครื่องจักรขนาดใหญ่ เพื่อปรับปรุงโรงงานเป็นเพิ่มศักยภาพให้กับบริษัท
ส่วนแนวโน้มอุตสาหกรรมพลังงานในปี 61 มองว่าจะมีการเติบโตที่ดีเนื่องจากมีการเพิ่มโครงการใหม่ๆ จำนวนมาก จากปัจจัยแนวโน้มราคาน้ำมันยังทรงตัวอยู่ในระดับสูงที่ราว 60 เหรียญ/บาร์เรล
ด้านผลการดำเนินงานในปี 60 คาดว่ารายได้ของบริษัทจะไม่ต่างจากภาพรวมในช่วง 9 เดือนที่ผ่านมา โดยปกติรายได้ของบริษัทจะขึ้นอยู่กับการประมูลงาน ซึ่งในปีนี้บริษัทมีการรับรู้รายได้เพียงโครงการเดียว คือ TUPI 03B จากปี 59 ที่มีการรับรู้รายได้รวม 4 โครงการ ส่งผลให้มาร์จิ้นลดลงจากการประมูลที่ล่าช้า
ขณะที่ปัจจุบันบริษัทมีโครงการสำคัญที่มีความคืบหน้า 3 โครงการคือ 1.โครงการ TUPI FPSO Modules (038) ซึ่งเป็นโครงการในอุตสาหกรรม oil&amp;gas ในบราซิล คาดว่าจะสามารถส่งมอบได้ภายในไตรมาส 1/61 และ 2.โครงการ SunSHIFT ซึ่งเป็นธุรกิจพลังงานจากแสงอาทิตย์ ในออสเตรเลีย ปัจจุบันมีขนาด 2 เมกะวัตต์จะสามารถขยับไปเป็น 3 เมกะวัตต์ได้ในเร็วๆนี้ และคาดว่าภายใน 3-5 ปีจะมีกำลังการผลิตราว 25-30 เมกะวัตต์ และ 3.โครงการ PTTME Project ซึ่งเป็นโครงการในธุรกิจ LNG ในไทย โดยคาดว่าจะสามารถส่งมอบได้ในไตรมาส 1/61 เช่นกัน
 